text: Betalte med falske 50 eurosedler
  05 september 2018 kl. 13.46
  Falske eurosedler er brugt i flere butikker. 
  Syd- og Sønderjyllands Politi beder igen om borgernes hjælp til at identificere en mand i 30-års alderen. Ifølge politiet har han flere gange købt varer i Esbjerg for falske eurosedler.
  Første gang var den 29. april klokken 12.55 i Harald Nyborg i Esbjerg, hvor manden købte varer for 1.795 kroner og betalte med fem falske 50 Euro-sedler.
  Desuden købte manden samme dag varer for falske eurosedler i Bilka i Esbjerg.
  Syd- og Sønderjyllands Politi har tidligere bragt efterlysningen i maj, dog uden at få et gennembrud i sagen. Nu forsøger politiet med en ny henvendelse til borgerne.
  Signalement
  Politiet oplyser, at manden er 30 til 35 år, 180 til 185 centimeter høj, almindelig af bygning og lys i huden. Han taler dansk. Manden har en tatovering på sin højre underarm.
  Han var iført sorte Nike-sko med hvidt logo og hvid sål, mørkegrønne bukser, mørkeblå dunjakke, lyserød T-shirt med logo, grå kasket og sorte solbriller i forbindelse med hændelsen i Harald Nyborg.
  Ring til politiet
  Mener du at vide, hvem manden er. Så kontakt Syd- og Sønderjyllands Politi, Områdecenter Nordvest i Esbjerg, på telefon 114.
  Genkender du denne mand, der har betalt med falske Euro-sedler i Harald Nyborg og i Bilka i Esbjerg?  #politidk https://t.co/fyWKNmEkHN pic.twitter.com/Q7r2bzZ2JN
  
  